**Mit tegyenek COVID-19 fertőzés esetén karunk hallgatói és oktatói?**

**Eljárásrendi javaslat a PTE Bölcsészet- és Társadalomtudományi Kar számára**

**Az egyetem területére az egyetemi polgárok csak akkor léphetnek be, ha nem észlelik magukon a COVID-19 fertőzés tüneteit. Amennyiben az egyetem területén az egyetemi polgár a fertőzés tüneteit észleli magán, köteles a campust haladéktalanul elhagyni, és a tünetek jelentkezéséről a jelenléthez kötött kurzusainak oktatóit e-mailben értesíteni. A kurzus oktatója az értesítést köteles az intézetigazgató számára, valamint a Tanulmányi Osztály részére továbbítani. Amennyiben a COVID-fertőzött hallgatóval egy térben tartózkodó hallgatók és oktatók nem tekinthetők kontakt személynek (a „kontakt személy” meghatározását ld. lentebb), úgy a kurzus az ő számukra továbbra is jelenléti oktatás keretében zajlik. Amennyiben valakit kontakt személynek kell tekinteni, a népegészségügyi szolgálat eljárásrendje lép életbe.**

**Ha az oktató részére hatósági karantén kerül elrendelésre, de egészségi állapota megengedi az oktatói tevékenység folytatását, akkor intézetigazgatói támogatással, dékáni jóváhagyással online formában tarthatja meg a kurzusait.**

**Melyek az új koronavírus által okozott megbetegedés tünetei?**

Az újfajta koronavírus okozta megbetegedés leggyakrabban **enyhe tünetekkel jár – láz, köhögés, légszomj, izomfájdalom és fáradékonyság, hirtelen kezdetű szaglásvesztés, ízérzés hiánya, vagy ízérzés zavara, más okkal nem magyarázható hasmenés, erős levertség, fáradtság** jelentkezhetnek. Ritkábban súlyos kórforma alakulhat ki, ami tüdőgyulladással, heveny légzési elégtelenséggel, vagy akár szepszissel (vérmérgezés), keringési vagy több szervi elégtelenséggel járhat. Azoknál a betegeknél alakul ki gyakrabban súlyos, akár életveszélyes állapot, akik valamilyen krónikus alapbetegségben (magas vérnyomás, szív- és érrendszeri betegség, cukorbetegség, májbetegség, légzőszervi betegség, daganatos betegség) szenvednek.

**Hogyan terjed az új koronavírus?**

A vírus leginkább **cseppfertőzéssel terjed: köhögéssel, tüsszentéssel, kilégzéssel kerül a környezetbe, majd a közelben tartózkodó másik emberre**. Fertőzött felületek és tárgyak megérintésével a vírus a kézre kerülhet, az arc, a száj, az orr érintésével bejuthat a szervezetbe. Egyelőre nem ismert, hogy pontosan mennyi ideig marad fertőzőképes a vírus a felületeken, annyi azonban bizonyos, hogy az egyszerű fertőtlenítőszerek elpusztítják.

**Mi a teendő a megelőzés érdekében?**

A **legfontosabb a gyakori és alapos szappanos kézmosás**, vagy legalább 60% alkoholtartalmú kézfertőtlenítő használata. Különösen javasolt mosdó használatát követően és étkezés előtt!

A **maszk viselése mások védelme érdekében javasolt!** Ha köhög vagy tüsszent, használjon papírzsebkendőt, azt használat után azonnal dobja ki a szemetesbe, majd mosson/fertőtlenítsen kezet!

**Mit kell tenni, ha tüneteket észlel magán?**

Haladéktalanul otthonába, illetve tartózkodási helyére távozni, lehetőség szerint a tömegközlekedési eszközök használatát mellőzve.

Kérjük, hogy mindenképpen viseljen maszkot és kerülje a szociális érintkezést másokkal!

Kérjük, hogy fenti tünetek fennállásáig maradjon otthonában/tartózkodási helyén és ne menjen közösségbe!

**Otthonából, illetve tartózkodási helyéről telefonon vegye fel a kapcsolatot háziorvosával.**

A háziorvos telefonon kikérdezi Önt, és ez alapján meghatározza a szükséges teendőket. A háziorvos dönt arról, hogy Ön koronavírus megbetegedés szempontjából gyanúsnak minősül vagy nem, szükséges-e Önt kórházba utalni.

**Kit lehet kontakt személynek tekinteni?**

**Alacsony kockázatnak tekintik**, ha valaki akkor volt a fertőzött közelében, amikor az még tünetmentes volt, ha valaki 15 percnél rövidebb ideig, vagy kétméteres távolságon kívül, de zárt légtérben volt a fertőzött közelében. Ezekben az esetekben rendkívül alacsony a fertőzés veszélye. Ha kiderül, hogy a kurzust igazoltan COVID-fertőzött személy (hallgató, oktató, vendégelőadó stb.) látogatta, a kurzus résztvevői alacsony kockázatúnak tekinthetők, amennyiben az oktatás a 11/2020 dékáni utasítás betartásával zajlott.

**Ha valaki mellett csak elment az utcán a fertőzött, az nem jelent közvetlen fertőzésveszélyt.**

**Magas kockázatú az a személy**, aki egy háztartásban él a fertőzöttel, közvetlen fizikai kapcsolatba került vele, érintkezett a fertőzött váladékával – például, mert az ráköhögött –, illetve aki a fertőzöttel két méteren belüli távolságban és 15 percnél hosszabb időt töltött együtt védőeszközök használata nélkül.

**Mit kell tenni, ha Ön kontaktszemélynek minősül?**

**Amennyiben Ön igazolt pozitív személlyel találkozott, és a hatóság Önt kontaktszemélynek nyilvánította, Ön hatósági elrendelés alapján 14 napra otthoni karanténba kerül.**

A járványügyi hatóság az otthoni karantént határozatával megszünteti, ha a járványügyi megfigyelés időtartama alatt a két alkalommal, legalább 48 órás időkülönbséggel elvégzett PCR teszt eredménye negatív, melyet Ön okirattal igazol.

**Mi a teendő, ha azt gondolja, hogy megfertőződött az új koronavírussal?**

Ha az új koronavírus okozta megbetegedés tüneteit tapasztalja, és találkozott olyasvalakivel, akitől elkaphatta a fertőzést, **minél hamarabb kérjen telefonos segítséget!** **A háziorvos, az ügyeletes orvos, a PTE hotline információs vonala (+36 30 577 3764) vagy a mentőszolgálat szakemberének feltett kérdései megerősíthetik vagy kizárhatják a fertőzés gyanúját.** A háziorvos az Országos Mentőszolgálat közreműködésével PCR vizsgálat elvégzéséhez otthoni mintavételt kér.

**Koronavírus-fertőzés gyanúja esetén**

Amennyiben nincs szüksége kórházi kezelésre: a háziorvos az Országos Mentőszolgálat közreműködésével PCR vizsgálat elvégzéséhez otthoni mintavételt kér. A mintavétel az orrból és a garatból történik. FONTOS: a vizsgálat eredményének megérkezéséig maradjon otthonában, ne menjen közösségbe! A vizsgálat eredményét befolyásolja az étel- és italfogyasztás, így a várható mintavétel előtt 4 órával ne egyen, ne igyon!

Amennyiben kórházi kezelésre van szüksége: az Országos Mentőszolgálat gondoskodik a kijelölt kórházba történő szállításáról.